Tuis | Media Releases | Matriekeksamen hopelik vry van beurtkrag
Die minister van basiese onderwys, me. Angie Motshekga, het Eskom versoek om nie gedurende die matrieks se rekord- en eindeksamen beurtkrag toe te pas nie. Dit geld veral die vakke Rekenaar Toepassingstegnologie (RTT) en Inligtingstegnologie (IT) se praktiese eksamens. Sy het in die parlement geantwoord op 'n vraag van Pieter Groenewald van die Vryheidsfront Plus.
"Dit gee hopelik meer sekerheid vir leerlinge en help die spanning verlig. Dit sal uiters frustrerend wees as daar beurtkrag gedurende eksamens plaasvind wat daartoe kan lei dat vraestelle oor geskryf moet word. Dit sal onbillik wees teenoor die leerlinge en die Vryheidsfront Plus ondersteun die versoek van die minister aan Eskom," sê dr. Pieter Groenewald, LP van die Vryheidsfront Plus.
Die minister het bevestig dat al die provinsiale departemente van onderwys die versoek aan al die onderskeie streeksbestuurders van Eskom in die provinsies gerig het. Sy het ook die versoek aan die waarnemende hoof uitvoerende beampte van Eskom gerig.
Die departement het ook 'n protokol wat sal geld indien daar wel beurtkrag sou wees. Dit behels dat (a) kandidate in die lokaal gehou word vir die tydperk van die beurtkrag en daarna kan voortgaan, (b) indien die beurtkrag langer as twee ure duur, sal die eksamensessie opgeskort en herskeduleer word, en (c) die departement het reeds 'n opvolgvraestel wat dan geskryf sal word.
"Alles moet gedoen word om te verseker dat die krag nie afgeskakel word nie en skole wat dit kan bekostig moet poog om noodkragopwekkers byderhand te hê. Die Vryheidsfront Plus wens matrikulante ook voorspoed toe vir die komende rekordeksamen," het Groenewald gesê.